Title: Zxczxc
Author: Karol Bergmann
Last saved by: Jurkovič Jozef
Company: FEI

Správa zo zahraničnej pracovnej cesty - osnova
1.  Účastník ZPC:
Jozef Jurkovič, riaditeľ odboru vysokoškolského vzdelávania
2.  Zahraničná pracovná cesta:
Belgicko, Brusel, 10.-12.3.2014, EK – účasť na pracovnej skupine pre modernizáciu vysokého školstva (ET 2020), hradené ministerstvom, výdavky na cestu refundované EK
3.  Rámcový program pobytu:
10.3. transport + ubytovanie
11.3. stretnutie pracovnej skupiny 
12.3. workshop pracovnej skupiny  a návrat do SR
4.  Stručný priebeh rokovaní, resp.  študijného pobytu:
Išlo o prvé stretnutie pracovnej skupiny v tomto programovacom období. Práca nadväzuje na predchádzajúce pracovné skupiny. Je to „neformálny“ nástroj na výmenu skúseností medzi členskými štátmi v oblasti vzdelávania, teda národnej politiky. Prvé stretnutie tak bolo zamerané najmä na poskytnutie základných informácií a rámca pracovnej skupiny novým členom. V tomto programovacom období bude práca pracovnej skupiny viac naviazaný na témy a stretnutia generálnych riaditeľov pre vysoké školstvo. 
Odbornou témou prvého stretnutia boli zmeny v štruktúre vysokých škôl v jednotlivých štátoch, čo je témou seminára začiatkom apríla v Rige. Viaceré vysokoškolské systémy v posledných rokoch konsolidovali / menili štruktúru vysokých škôl. Obvykle došlo k zníženiu počtu inštitúcií, niekde až o tretinu. Rôzne štáty volili rôzne stratégie, k zmene dochádzalo tak na podnet inštitúcií, ako aj zhora. Nie je neobvyklé, že zmena bola podporovaná zhora, obvykle finančnými stimulmi. Dôležitým prvkom v takýchto prípadoch je motivácia a cieľ zmeny v štruktúre. Nie vždy je cieľom zníženie nákladov (k ich zníženiu ani nemusí dôjsť). Viaceré štáty boli motivované zvyšovaním kvality, či zlepšením postavenia inštitúcie v medzinárodnom porovnaní (jedna väčšia inštitúcia pred viacerými menšími, ľahšia komunikácia navonok, lepšie umiestnenie v rankingoch a pod.). So spájaním inštitúcií sú spojené aj rôzne problémy, potreba investovania na integrácia IS, straty značky, ...  Nie vždy sú takéto procesy úspešné a kým pri prvotných analýzach sa nadsadzujú pozitívne očakávania od takéhoto procesu, náklady spojené s takýmto procesom sú často naopak podcenené. S ohľadom na zámer vlády SR posúdiť možnosť zlúčenia dvoch vysokých škôl v SR je potrebné tento faktor brať do úvahy. Kým technicky/právne je zlúčenie inštitúcií relatívne jednoduché, nie je neobvyklé, ak aj niekoľko rokov po takomto procese je zrejmý rozdiel v „kultúre“ pôvodných pracovísk. Ideálne je, ak sa podarí nájsť aj vhodné motivácie aj pre aktérov tohto procesu.
Súčasťou stretnutí je aj rokovanie s pracovníkom DG, ktorý má pridelený daný štát. Stručne sme prediskutovali vývoj v napĺňaní odporúčaní komisie pre vysoké školstvo, seminár, ktorý bol minulý týždeň v Bratislave na zastupiteľstve EK za účastí zástupcov DG EK o efektívnosti a efektivite vzdelávacieho systému a pripravované spoločné rokovanie výboru pre vzdelávania a zamestnanosť, kde má SR prezentovať aj implementáciu opatrenia prepájania vysokoškolského vzdelávania a praxe, ktoré bude koncom marca v Bruseli. 
12.3. sa dopoludnia uskutočnila diskusia k problematike internacionalizácie. EK v poslednom období predstavila viaceré strešné iniciatívy a je možné sa do nich zapojiť. Keďže v SR zatiaľ nemáme osobitnú stratégiu internacionalizácie vysokoškolského vzdelávania, bolo zaujímavé vypočuť si skúsenosti iných štátov, ako napr. Estónska, kde už pred niekoľkými rokmi vytvorili a začali implementovať ucelenú stratégiu, skúsenosti Holandska, ktoré sa zameriava na udržanie absolventov po vzore Nemecka, čím z časti rieši nedostatok kvalifikovaných odborníkov vo vybraných odboroch, prípadne absolventov iných odborov využíva v kultúrnej diplomacii a pod. Holandsko aj Nemecko si vypracovalo ekonomické analýzy, na základe ktorých zastávajú názor, že vhodná internacionalizácia má aj ekonomické benefity pre daný štát (osobitne, ak sa absolvent po skončení štúdia zamestná v štáte, v ktorom študoval, a preto aj cielene komunikujú, aby študenti zostali v danom štáte).  Ukazuje sa, že štáty čelia rovnakému problému – starnúca populácia a nedostatočný počet odborníkov vo vybraných odboroch. Internacionalizáciu vzdelávania vnímajú ako súčasť riešenia. Rovnako aj Estónsko sa snaží komunikovať ako nie len dobré miesto na štúdium, ale aj na následné usadenie, či podnikanie (založenie firmy do 5 hodín). Zaostávame aj za Poľskom, ktoré rovnako investuje do získavania študentov zo zahraničia a má na to dva projekty, jeden primárne zameraný na štúdium, druhý zameraný na spoluprácu vo výskume. 
Z vyššie uvedeného vyplýva, že internacionalizácia vzdelávania nie je separátnu záležitosťou školstva, ale žiada sa prienik na ostatné politiky a môže byť súčasťou celkovej transformácie spoločnosti. Viaceré štáty vnímajú ako problém vízovú politiku, kde nie len na národnej úrovni ale aj EU úrovni sú rôzne prístupy a záujmy v rámci ochrany Šengenského priestoru, nelegálnej migrácií a na druhej strane internacionalizácie vzdelávacieho procesu, prezentovania európskeho vzdelávacieho priestoru a pod. 
Súčasťou stretnutia bola aj diskusia v menších pracovných skupinách a tejto problematike a možnostiach podpory zo strany EK. Keďže v rámci NŠP sme znižovali výdavky na propagáciu a nemáme ucelenú stratégiu, sú možnosti našej interakcie obmedzené, čo si vyžaduje prehodnotenie v ďalšom období.

5.  Odporúčané závery:
Zvážiť účasť seminároch v rámci aktivít pracovnej skupiny, ktoré budú organizované v tomto a budúcom roku, prípadne ponúknuť ich organizačné zabezpečenie, ide najmä o otázku financovania vysokého školstva založeného na výkone/kontrakte a prepojenie vzdelávania s trhom práce.
6.   Prehľad prinesenej dokumentácie a miesto jej uloženia
-
7.   Osobitne vyhodnotený očakávaný prínos ZPC
Cesta splnila svoj účel. Ako člen skupiny som získal základné kontakty a informácie o organizácií práce a pod. s možnosťou využitia na bilaterálnej úrovni pri riešení špecifickej agendy.
8.    Spôsob zverejnenia výsledkov ZPC, prenos získaných informácií

Súhlasím so zverejnením správy na internete

Správu vypracoval: Jozef Jurkovič
Dátum: 13.3.2014
Správu schválil:  Peter Plavčan